ประเสริฐ-ชนินท์ซื้อหุ้นโชว์เชื่อมั่น
“ประเสริฐ” แจงเหตุเข้าซื้อหุ้น TTA-KTB หลังเข้าเป็นผู้บริหาร สร้างความมั่นใจนักลงทุน ด้าน “ชนินท์” ซื้อบ้านปูตอนราคาดิ่ง
12 มิ.ย. 2555

“ประเสริฐ” แจงเหตุเข้าซื้อหุ้น TTA-KTB หลังเข้าเป็นผู้บริหาร สร้างความมั่นใจนักลงทุน ด้าน “ชนินท์” ซื้อบ้านปูตอนราคาดิ่ง
นายประเสริฐ บุญสัมพันธ์ ประธานกรรมการ บริษัท โทรีเซนไทย เอเยนต์ซีส์ (TTA) เปิดเผยว่า สาเหตุที่ได้เข้าซื้อหุ้น TTA และหุ้นธนาคารกรุงไทย (KTB) ในช่วงที่ผ่านมา เพื่อเป็นการตอกย้ำและสร้างความเชื่อมั่นให้กับผู้ถือหุ้นและนักลงทุน ดังนั้นจึงได้เข้าไปซื้อหุ้นบริษัทที่ได้เข้าไปนั่งในคณะกรรมการบริษัท 
ทั้งนี้ เมื่อวันที่ 23 พ.ค. 2555 นายประเสริฐซื้อหุ้น TTA จำนวน 2 หมื่นหุ้น ที่ราคาหุ้นละ 17.10 บาท เป็นเงิน 3.42 แสนบาท นอกจากนี้เมื่อวันที่ 1 มิ.ย. ได้เข้าซื้อหุ้น KTB จำนวน 2 หมื่นหุ้น ที่ราคาหุ้นละ 147.90 บาท เป็นเงินรวม 2.958 ล้านบาท 




 
สำหรับความคืบหน้าในการเข้าไปนั่งบริหารใน TTA นั้น ยอมรับว่าปี 2555 จะเป็นปีของการปรับปรุงกิจการภายใน และปี 2556 ทุกอย่างน่าจะกลับมาและเดินหน้าตามปกติได้ และยอมรับว่าธุรกิจเดินเรืออาจยังไม่สดใส เพราะอาจได้รับผลกระทบจากเศรษฐกิจยุโรป
อย่างไรก็ตาม ในช่วงที่ภาพรวมการลงทุนไม่ดี ดัชนีหลักทรัพย์ปรับตัวลดลง เพราะได้รับผลกระทบจากปัจจัยลบภายนอกประเทศ โดยเฉพาะเรื่องหนี้สินยุโรป ก็จะพบว่าผู้บริหารบริษัทจดทะเบียนหลายรายได้เข้าซื้อหุ้นตัวเอง เพื่อยืนยันและตอกย้ำความเชื่อมันให้กับนักลงทุน 
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) ได้เข้าซื้อหุ้น BANPU ในช่วงเดือน เม.ย.-พ.ค.ที่ผ่านมา โดยซื้อเมื่อวันที่ 10 เม.ย. จำนวน 2 หมื่นหุ้น ที่ราคาหุ้นละ 584 บาท ซื้อวันที่11 เม.ย. จำนวน 2 หมื่นหุ้น ราคาหุ้นละ 576 บาท วันที่ 17 เม.ย. จำนวน 2 หมื่นหุ้น ที่ราคาหุ้นละ 558 บาท วันที่ 15 พ.ค. ซื้อจำนวน 2 หมื่นหุ้น ที่ราคาหุ้นละ 502 บาท และล่าสุดซื้อเมื่อวันที่ 21 พ.ค. จำนวน 2 หมื่นหุ้น ที่ราคาหุ้นละ 488 บาท รวมเป็นเงินในการเข้าลงทุนหุ้นบ้านปูทั้งสิ้น 54.12 ล้านบาท
อย่างไรก็ดี ราคาหุ้น BANPU เมื่อวันที่ 11 มิ.ย. ได้ปรับตัวเพิ่มขึ้นตามทิศทางตลาดหุ้นที่ปรับตัวดีขึ้น และราคาหุ้น BANPU ขึ้นมาซื้อขายที่ 472 บาท เพิ่มขึ้น 18 บาท
นายชนินท์ กล่าวว่า วิกฤตยุโรปไม่กระทบโดยตรงต่อบริษัท แต่อาจกระทบทางอ้อมหากเศรษฐกิจโลกหดตัว เพราะจะทำให้ความต้องการใช้ถ่านหินลดลง